**Ministru kabineta noteikumu projekta “Grozījumi Ministru kabineta 2021. gada 7. janvāra noteikumos Nr. 4 “Norvēģijas finanšu instrumenta 2014.-2021. gada perioda programmas “Uzņēmējdarbības attīstība, inovācijas un mazie un vidējie uzņēmumi” īstenošanas noteikumi” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2021. gada 7. janvāra noteikumos Nr. 4 “Norvēģijas finanšu instrumenta 2014.-2021. gada perioda programmas “Uzņēmējdarbības attīstība, inovācijas un mazie un vidējie uzņēmumi” īstenošanas noteikumi” (turpmāk – Noteikumu projekts) paredz: 1. Iepriekš noteiktā projekta “Tehnoloģiju biznesa centrs” (turpmāk – iepriekš noteiktais projekts) partnera Rīgas Tehniskā universitātes apmācību un pieredzes apmaiņas pasākumu organizēšanas izmaksām piemērot vienas vienības standartu izmaksu likmi, attiecināt iepriekš noteiktā projekta partneriem – Rīgas Tehniskajai universitātei, Latvijas Universitātei un Rīgas Stradiņa universitātei – netiešās attiecināmās izmaksas un noteikt avansa maksājumus.
2. Precizēt iepriekš noteiktā projekta gala labuma guvēju atlases nosacījumus, paaugstinot noteikto Valsts ieņēmumu dienesta administrēto nodokļu vai nodevu parāda slieksni un nosakot, ka gala labuma guvēji atbalstam piesakās izmantojot tiešsaistes formu – Valsts platformu biznesa attīstībai [*www.business.gov.lv*](http://www.business.gov.lv).
3. Atsevišķu Ministru kabineta 2021. gada 7. janvāra noteikumos Nr. 4 “Norvēģijas finanšu instrumenta 2014.-2021. gada perioda programmas “Uzņēmējdarbības attīstība, inovācijas un mazie un vidējie uzņēmumi” īstenošanas noteikumi” ietverto normu precizēšanu.

Noteikumu projekts stājas spēkā pēc tā izsludināšanas oficiālajā izdevumā “Latvijas vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ekonomikas ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2021. gada 7. janvāra noteikumos Nr. 4 “Norvēģijas finanšu instrumenta 2014.-2021. gada perioda programmas “Uzņēmējdarbības attīstība, inovācijas un mazie un vidējie uzņēmumi” īstenošanas noteikumi”” (turpmāk – MK noteikumi Nr. 4) nav noteikta vienas vienības izmaksu standarta likme, kuru, saskaņā ar Noteikumu par Norvēģijas finanšu instrumenta ieviešanu 2014.-2021. gadā, ko 2016. gada 22. septembrī pieņēma Norvēģijas Ārlietu ministrija saskaņā ar Līguma starp Norvēģijas Karalisti un Eiropas Savienību par Norvēģijas finanšu instrumentu 2014.-2021. gadam 10. panta 5. punktu (turpmāk – Donorvalsts noteikumi) 8.4. pantu, var izmantot iepriekš noteiktā projekta partneru izmaksām. Lai mazinātu administratīvo slogu iepriekš noteiktā projekta līdzfinansējuma saņēmējam, programmas apsaimniekotājam un iepriekš noteiktā projekta partnerim, Noteikumu projektā ir paredzēts MK noteikumu Nr. 4 72.3. apakšpunktā minētajai atbalstāmajai darbībai – apmācību sniegšanas pakalpojumiem “Inovāciju akadēmijai”, ko nodrošinās iepriekš noteiktā projekta partneris Rīgas Tehniskās universitātes Rīgas Biznesa skola, piemērot vienas vienības izmaksu standarta likmi saskaņā ar vienas vienības izmaksu standarta likmes aprēķina un piemērošanas metodiku (turpmāk – metodika), kas tiks izstrādāta un saskaņota ar vadošo iestādi. Iepriekš noteiktā projekta partnera Rīgas Tehniskā universitāte MK noteikumu Nr.4 72.3.apakšpunktā minētās atbalstāmās darbības īstenošanai vienas vienības izmaksu standarta likmi piemēros tikai pēc metodikas saskaņošanas ar vadošo iestādi.Atbilstoši MK noteikumu Nr. 4 74.3. apakšpunktam avansa maksājumi ir paredzēti tikai iepriekš noteiktā projekta līdzfinansējuma saņēmēja ārpakalpojumiem, bet ne iepriekš noteiktā projekta partneriem, kas, atbilstoši MK noteikumu Nr. 4 73. punktā norādītajam, īstenos 72.3. un 72.4. apakšpunktā norādītās atbalstāmās darbības – apmācību un pieredzes apmaiņas pasākumu organizēšanu Latvijā un ārvalstīs gala labuma guvējiem un jaunu produktu vai pakalpojumu prototipu izstrādi gala labuma guvējiem. Ar nolūku uzsākt apmācību nodrošināšanu un prototipu izstrādi gala labuma guvējiem un veicinātu iepriekš noteiktā projekta finanšu plūsmu, Noteikumu projektā ir paredzēts noteikt avansa maksājumus arī iepriekš noteiktā projekta partneriem.MK noteikumos Nr. 4 ir noteiktas kā attiecināmas netiešās izmaksas tikai iepriekš noteiktā projekta līdzfinansējuma saņēmējam. Saskaņā ar Donorvalsts noteikumu 8.5. panta pirmā punkta c) apakšpunktu, netiešo izmaksu likmi var piemērot arī projekta partneriem. Ņemot vērā, ka iepriekš noteiktā projekta partneriem arī rodas netiešās izmaksas par MK noteikumu Nr. 4 72.3. un 72.4. apakšpunktā norādīto atbalstāmo darbību īstenošanu un lai atvieglotu atskaitīšanās mehānismu, Noteikumu projektā paredzēts noteikt netiešo izmaksu attiecināšanu arī iepriekš noteiktā projekta partnerim. Netiešo attiecināmo izmaksu likme ir 15 % no iepriekš noteiktā projekta partneru attiecināmajām personāla izmaksām, kas iesaistītas šo noteikumu 72.3. un 72.4. apakšpunktā norādīto atbalstāmo darbību īstenošanā.Atbilstoši MK noteikumu Nr. 4 81.1. apakšpunktam iepriekš noteiktā projekta gala labuma guvējam nedrīkst būt Valsts ieņēmumu dienesta administrēto nodokļu vai nodevu parādu, tai skaitā valsts sociālās apdrošināšanas obligāto iemaksu parādu, kas kopsummā pārsniedz 150 *euro.* Iepriekš noteiktā projekta mērķis ir atbalstīt un attīstīt uzņēmējdarbības prasmes, zināšanas un domāšanu Latvijas mazajos un vidējos uzņēmumos ar augstu tehnoloģisko intensitāti. Galvenā mērķauditorija ir topošie uzņēmēji, kuri tikai noformulēs un attīstīs savu biznesa ideju, saņemot apmācību un prototipu izstrādes pakalpojumus Tehnoloģiju biznesa centrā. Ņemot vērā, ka nodokļu parādi rodas jauniem komersantiem, salīdzinoši agrā attīstības stadijā, kad vēl nav skaidra finanšu plūsma un sadarbības partneri izejvielu piegādēm, ko īpaši smagi šobrīd ietekmē COVID-19 radītie ierobežojumi, tad tieši šī mērķauditorija ir visvairāk ierobežota saņemt Tehnoloģiju biznesa centra pakalpojumus, ja tiks konstatēts nodokļu parāds. Tieši šobrīd, lai attīstītu jaunas biznesa idejas un mazinātu COVID-19 ietekmi uz uzņēmējdarbību, ir nepieciešams sniegt Tehnoloģiju biznesa centra pakalpojumus pēc iespējas plašākam MK noteikumu Nr. 4 80. punktā norādītajiem gala labuma guvēju lokam. Turklāt zemā nodokļa nomaksas sliekšņa dēļ esošais regulējums nenorāda uz to, ka nodokļu maksātājs negodprātīgi veic nodokļu nomaksu vai uz nodokļu maksātāja ekonomiskās darbības un finansiālā stāvokļa problēmām, bet samazina atbalsta pieejamību gala labuma guvējiem. Norādām, ka citās Eiropas Savienības fondu programmās, piemēram, pasākumā Nr. 3.1.1.6. “Reģionālie biznesa inkubatori un radošo industriju inkubators”, kur arī ir līdzīga mērķauditorija, Ministru kabinets jau ir atbalstījis pasākumu regulējošo noteikumu grozījumus, paaugstinot nodokļu un nodevu nomaksas slieksni no 150 *euro* uz 1000 *euro*. Lai nodrošinātu Tehnoloģiju biznesa centra sniegto pakalpojumu pieejamību gala labuma guvējiem, Noteikumu projektā ir paredzēts paaugstināt Valsts ieņēmumu dienesta administrēto nodokļu vai nodevu parādu slieksni līdz 1000 *euro*. Ņemot vērā, ka Latvijas Investīciju un attīstības aģentūra (turpmāk – LIAA) uzsāk tās pārziņā esošas speciālās tiešsaistes formas – Valsts platformas biznesa attīstībai [www.business.gov.lv](http://www.business.gov.lv) izmantošanu, kas nodrošinās dokumentu apriti, tajā skaitā projektu iesniegumu un atbalsta pieteikumu iesniegšanu visās LIAA administrējamajās programmās, arī gala labuma guvēju pieteikumi iepriekš noteiktā projekta atbalstāmajām darbībām, Noteikumu projektā ir paredzēts noteikt, ka gala labuma guvēji pieteikumu atbalsta saņemšanai iesniedz tiešaistes formā – Valsts platformā biznesa attīstībai [www.business.gov.lv](http://www.business.gov.lv). Šāda pieteikumu iesniegšanas prasība nodrošinās arī valsts pārvaldes iestāžu pienākuma – nodrošināt pēc iespējas pakalpojuma sniegšanu attālināti – izpildi, lai mazinātu un ierobežotu COVID-19 infekcijas izplatību Latvijā. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Latvijas Investīciju un attīstības aģentūra. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iepriekš noteiktā projekta mērķgrupas ir Latvijas Republikā reģistrētie sīkie (mikro), mazie un vidējie komersanti, kā arī topošie uzņēmēji – fiziskas personas un fizisko personu grupas. |
| 2. | Tiesiskā regulējuma ietekme uz tautsaimniecību un administratīvo slogu | Projekts neparedz palielināt administratīvo slogu mērķa grupām – maziem un vidējiem komersantiem, kā arī topošiem uzņēmējiem – fiziskām personām un fizisko personu grupām. Iepriekš noteiktā projekta līdzfinansējuma saņēmējam un projekta partneriem vienas vienības izmaksu likme un netiešās izmaksas samazina administratīvo slogu un veicina iepriekš noteiktā projekta efektīvāku īstenošanu. Tāpat nodokļu parāda sliekšņa palielināšana iepriekš noteiktā projekta gala labuma guvējiem uz 1000 *euro* veicinās atbalsta pieejamību un tautsaimniecības attīstību.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām Ekonomikas ministrija savā tīmekļa vietnē publicē informāciju par noteikumu projektu un par tā virzību. Informācija publicēšanai tās tīmekļa vietnē tiek nosūtīta arī Valsts kancelejai. |
| 2. | Sabiedrības līdzdalība projekta izstrādē | Sabiedrības informēšanai Noteikumu projekts publicēts Ekonomikas ministrijas mājaslapā sadaļā “Sabiedrības līdzdalība” <https://em.gov.lv/lv/Ministrija/sabiedribas_lidzdaliba/diskusiju_dokumenti/> unValsts kancelejas mājaslapā sadaļā “Sabiedrības līdzdalība” <https://www.mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Nav saņemti iebildumi  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta īstenošanā ir iesaistītas šādas institūcijas:* LIAA kā programmas apsaimniekotājs un iepriekš noteiktā projekta līdzfinansējuma saņēmējs;
* Ekonomikas ministrija kā par programmas sagatavošanu līdzatbildīgā iestāde (atbilstoši Saprašanās memoranda B pielikuma 3. daļas A. punktā programmā noteiktajam);
* Latvijas Universitāte, Rīgas Tehniskā Universitāte un Rīgas Stradiņa Universitāte kā iepriekš noteiktā projekta partneri;
* Finanšu ministrija kā vadošā iestāde, neatbilstību iestāde un revīzijas iestāde;
* Norvēģijas valsts institūcija “Innovation Norway” kā donorvalsts programmas partneris.
 |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts tiks īstenots esošo institūciju un cilvēkresursu ietvaros. |
| 3. | Cita informācija | Nav. |

Ekonomikas ministrs J. Vitenbergs

Vīza:

Valsts sekretārs E. Valantis

Mārtiņš Jansons, 67013057

Martins.Jansons@em.gov.lv